Red Miller

Robert "Red" Miller (fædt 31. oktober 1927 i Macomb i Illinois, død 27. september 2017 i Denver i Colorado) var en trener i amerikansk fotball. Han var hovedtrener for Denver Broncos i National Football League (NFL) fra 1977 til 1980. I sitt første år som Denvers hovedtrener i 1977 ledet han laget til Super Bowl XII, hvor de tapte mot Dallas Cowboys. Miller var også hovedtrener for Denver Gold i United States Football League (USFL) i 1983.

Tidlig liv og karriere
Miller var født og oppvokst i Macomb i Illinois og gikk på Macomb Public Schools og Western Illinois University, hvor han senere var en stjernespiller og -trener for Western Illinois Leathernecks. Han begynte trenerkarrieren sin på high schools i Astoria og Canton i Illinois samt på Carthage College.

Assistenttrener
Miller var en assistenttrener under Lou Saban på Western Illinois på slutten av 1950-tallet før han fulgte Saban til Boston Patriots i den nye American Football League (AFL) i 1960. Han var også en assistenttrener for Buffalo Bills (1962), Denver Broncos (1963–1965), St. Louis Cardinals (1966–1970), Baltimore Colts (1971–1972) og New England Patriots (1973–1976) før han returnerte til Broncos som hovedtrener.

Hovedtrener

Denver Broncos
Miller ble ansatt som hovedtrener for Denver Broncos 1. februar 1977. Han erstattet John Ralston etter at han sa opp dagen før, etter sin beste sesong. Miller  tok over et lag ledet av linebackerne Randy Gradishar, Bob Swenson og Tom Jackson, cornerbackene Louis Wright og Bernard Jackson, safety Billy Thompson og defensive end Lyle Alzado—kjente spillere i Orange Crush Defense—og quarterback Craig Morton (hentet i en byttehandel med New York Giants) og ledet dem til et seriespill på 12–2 og en AFC-tittel. Broncos møtte deretter Tom Landrys Dallas Cowboys i Super Bowl XII hvor de tapte 27–10.

I neste sesong vant Broncos igjen divisjonstittelen i AFC West med et sesongresultat på 10–6, men tapte i divisjonsrunden mot Pittsburgh Steelers i Three Rivers Stadium 33–10 den 30. desember. Også i 1979 tapte de i sluttspillet, 13–7 mot Houston Oilers i wildcardrunden i Astrodome den 23. desember 1979.

Etter å ha gått 8–8 i 1980 og ikke nådd sluttspillet fikk Miller sparken av lagets nye eier, Edgar Kaiser, i mars 1981. Dan Reeves, tidligere running back i NFL og offensive coordinator for Dallas Cowboys, tok over etter ham.

Denver Gold
I 1983 ble Miller den første hovedtreneren for Denver Gold i den nye ligaen United States Football League (USFL), men kom aldri overens med lagets eier Ron Blanding og endte opp med å bli sparket før den første sesongen var fullført.

Utmerkelser og død
Den 4. mai 2017 ble det annonsert at Miller var det eneste nye medlemmet av Denver Broncos Ring of Fame det året.

Miller døde 27. september 2017, 89 år gammel. Han ble begravd i Fairmount Cemetery i Denver.

Resultater som hovedtrener

Referanser

Videre informasjon
 '59 Football Team Coaches Named Grand Marshals of WIU Homecoming Parade Red Miller

Eksterne lenker
 

Trenere for Boston Patriots
Trenere for Denver Broncos
Hovedtrenere for Denver Broncos
Trenere for New England Patriots
Personer fra Macomb i Illinois